CELEX: 32016R0283
Language: sk
Date: 2016-02-24 00:00:00
Title: Vykonávacie nariadenie Komisie (EÚ) 2016/283 z 24. februára 2016 o zatriedení určitého tovaru do kombinovanej nomenklatúry

1.3.2016   
            
            
               SK
            
            
               Úradný vestník Európskej únie
            
            
               L 53/1
            
         VYKONÁVACIE NARIADENIE KOMISIE (EÚ) 2016/283
   z 24. februára 2016
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Výbor pre colný kódex nevydal stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 24. februára 2016
      
         
            Za Komisiu
         
         
            v mene predsedu
         
         Stephen QUEST
         
            generálny riaditeľ pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok vyrobený prevažne z plastu v tvare špicatého valca (tzv. „LED svietidlo s trblietavými časticami“), približne 17 cm vysoký. Výrobok sa vo vrchnej časti zužuje do špica, má širší podstavec a strednú časť tvorí priehľadný plast. Stredná časť má vo vnútri dekoráciu štylizovanú do postavy dievčaťa je naplnená priehľadnou tekutinou, v ktorej sú rozptýlené trblietavé častice.
                  Podstavec obsahuje niekoľko diód vyžarujúcich svetlo (LED) napájaných batériou. Keď sa s výrobkom potrasie, stredná časť mierne svieti v rôznych farbách. Svetlo je vyžarované len krátko, približne jednu minútu po tom, ako sa s výrobkom potrasie.
                  Pozri obrázok (1).
               
               
                  3926 40 00
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 3926 a 3926 40 00.
                  Výrobok nemožno zatriediť do položky 9405 ako svietidlo, pretože nie je primárne určený napríklad na osvetlenie miestnosti, a nie je ani špeciálnym svietidlom [pozri aj vysvetlivky k harmonizovanému systému k položke 9405, bod I, ods. 1 a 3].
                  Vzhľadom na svoje objektívne charakteristické vlastnosti tento výrobok nie je v podstate určený na zábavu osôb (detí alebo dospelých) [pozri aj vysvetlivky k harmonizovanému systému k položke 9503, časť (D)]. Zatriedenie do položky 9503 ako hračka je preto tiež vylúčené.
                  Vzhľadom na svoje objektívne charakteristické vlastnosti je tento výrobok určený hlavne na dekoratívne účely. Osvetlenie iba zdôrazňuje dekoratívny účinok.
                  Výrobok sa preto má zatriediť pod číselný znak KN 3926 40 00 ako ostatné ozdobné výrobky z plastov.
               
            
         (1)  Obrázok slúži len na informačné účely.